12.6.2023.
HR
Službeni list Europske unije
C 204/5
U skladu s predloženim okvirom, mišljenja kolegija, uz suglasnost ili neslaganje s određenim nadzornim odlukama, mogu uključivati i uvjete i preporuke koje kolegij smatra potrebnima za ublažavanje svih nedostataka u upravljanju rizicima središnje druge ugovorne strane (7).
ESB pozdravlja prijedlog uredbu jer se njime omogućava članovima kolegija da navedu razmatranja na kojima se temelje njihovi glasovi te da obznane preostale razloge za zabrinutost.
Kako bi se dodatno unaprijedio postupak glasovanja, članove kolegija trebalo bi poticati da daju obrazloženje pri glasovanju u postupku donošenja mišljenja kolegija kako bi se nadležnom tijelu središnje druge ugovorne strane omogućilo da u mišljenju kolegija ima više koristi od različitih stajališta članova kolegija.
Konačno, ESB podupire predloženu obvezu nadležnog tijela središnje druge ugovorne strane da navede razloge i u svojoj odluci detaljno objasni sva značajna odstupanja od mišljenja kolegija (8).
ESB smatra da će se tim predloženim mjerama povećati kontinuirano sudjelovanje kolegija i pomoći da se osigura da nadzor središnjih drugih ugovornih strana podupire učinkovitu suradnju sa svim relevantnim tijelima i koristi od njih.
ESB podržava odredbu u prijedlogu uredbe prema kojoj bi članovi kolegija trebali pružiti više informacija o provedbi godišnjeg postupka preispitivanja te predlaže da se taj doprinos ne ograniči samo na utvrđivanje učestalosti i opsega godišnjeg preispitivanja, već da se njime obuhvati i sadržajni nadzorni fokus tog preispitivanja.
1.1.2 Suradnja u zajedničkim nadzornim timovima
ESB u potpunosti podupire namjeru na kojoj se temelji prijedlog za uvođenje zajedničkih nadzornih timova u nadzor središnjih drugih ugovornih strana iz EU-a koje imaju odobrenje za rad.
Jačanje sudjelovanja članova kolegija u postupku kontinuiranog nadzora, posebno u pogledu preispitivanja primjene postupaka neisticanja prigovora, nadzora na licu mjesta i u kontekstu godišnjeg postupka preispitivanja, korak je prema jačanju nadzora na razini Unije.
To će članovima kolegija pomoći da steknu dublje zajedničko razumijevanje ključnih kretanja koja utječu na rizike i upravljanje rizicima središnjih drugih ugovornih strana, čime će se povećati učinkovitost i djelotvornost dijaloga između nadležnih tijela središnjih drugih ugovornih strana i članova kolegija diljem Unije.
Time će se omogućiti i udruživanje resursa nadležnih tijela središnjih drugih ugovornih strana i kolegija, čime će se dodatno pridonijeti troškovnoj učinkovitosti nadzora središnjih drugih ugovornih strana iz EU-a u korist nacionalnih nadležnih tijela i članova kolegija.
Međutim, ESB smatra da u tu svrhu nije potrebno osnivanje novog nadzornog tijela jer bi to moglo dovesti do veće institucionalne složenosti.
Kako bi se osigurala proporcionalnost, ESB predlaže oslanjanje na postojeću suradnju unutar okvira kolegija.
U tom smislu ESB predlaže da se predviđene zadaće zajedničkih nadzornih timova dodijele kolegiju kao zajedničke nadzorne aktivnosti, uz sudjelovanje članova kolegija na dobrovoljnoj osnovi u skladu s načelom „bez prisile, bez zabrane”.
U slučaju da nijedan član kolegija dobrovoljno ne sudjeluje u zajedničkoj nadzornoj aktivnosti zajedno s nadležnim tijelom, to podrazumijeva da nadležno tijelo samo preuzima tu zadaću.
Kako bi se zajedničke nadzorne aktivnosti uključile u postojeće djelovanje kolegija, ESB predlaže da se u izvješće nadležnih tijela središnjih drugih ugovornih strana o godišnjem postupku preispitivanja doda dodatni element (9), odnosno plan zajedničkih nadzornih aktivnosti tijekom predstojećeg godišnjeg razdoblja preispitivanja.
Osim zadaća zajedničkih nadzornih timova na temelju prijedloga uredbe, ESB predlaže i zajedničke nadzorne aktivnosti u pogledu pružanja informacija za postupak neisticanja prigovora koji se odnosi na odobrenje promjena modela iznosa nadoknade središnje druge ugovorne strane, kao i na provedbu godišnjeg preispitivanja i ocjene koje provodi nadležno tijelo središnje druge ugovorne strane iz EU-a (10).
Zajedničke nadzorne aktivnosti trebale bi uključivati i moguće radne vježbe kao dodatni alat za kooperativne procjene rizika i postupaka upravljanja rizicima središnje druge ugovorne strane.
Kako bi se omogućilo djelotvorno sudjelovanje svih tijela, uključujući kolegij, u postupcima neisticanja prigovora, ESB predlaže produljenje odgovarajućeg vremenskog okvira procjene (vidjeti odlomak 3.2. u nastavku).
(7) (8) (9) (10)
Vidjeti članak 1. točku 12. prijedloga uredbe kojom se u EMIR umeće novi članak 17.b stavak 2. točka (c).
Vidjeti članak 1. točku 12. prijedloga uredbe kojom se u EMIR umeće novi članak 17.b stavak 3.
Vidjeti članak 1. točku 16. prijedloga uredbe.
Vidjeti članak 1. točku 16. prijedloga uredbe kojim se izmjenjuje članak 21.
EMIR-a.